AlexejDobrolubov/national_council_slovak_2010 huggingface dataset:
6. schôdza NR SR - 13.deň - B. popoludní
Dátum: 2024-01-09
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

Ďakujem veľmi pekne za slovo. Ďakujem aj tebe, Simi, pretože si veľmi dobre vystihla, ako pokrytecky a farizejsky sa správa súčasná koalícia. Ja si spomínam na to, ako Fico a spol. vykrikovali, že systémové zmeny vyžadujú systémové riešenia, že v prípade komplexných zmien, ktoré majú naozaj celospoločenský dopad, aj sociálny, aj politický, že takéto zákony jednoducho nemôžeme prijímať bez nejakého konsenzu a odbornej diskusie. Tak ja sa pýtam, či zmeny v oblasti Trestného zákona do tejto oblasti nepatria, či nemajú významný spoločenský dopad. A čo ŠPÚ, nie je to významná inštitúcia? To akože keď chceme niečo zmeniť, tak by sme nemali mať nejakú analýzu a na základe toho opraviť nejaké systémové chyby, nie je to lepšia cesta? No nie, lepšie je to zrušiť, a to aj napriek tomu, že nám to vytýka Európska únia, napriek tomu, že sa búri odborná obec, napriek tomu, že sa búria ľudia na ulici. Tak poďme zrušiť aj Generálnu prokuratúru napríklad. To je tiež taká zaujímavá inštitúcia, ktorá má silný vnútorný hierarchický systém, do ktorého vôbec nie je možné zasahovať, a ktorá si § 363 používa, ako sa jej zachce, ale to sa vám už nepáči, však? Pretože táto inštitúcia pracuje vo váš prospech, že? Ďakujem. (Potlesk.)
6. schôdza NR SR - 13. deň - A. dopoludnia
Dátum: 2024-01-09
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

69. No, pán Danko sa dnes ukázal teda fakt ako ozajstný farizej, pretože si všetci veľmi dobre spomíname, ako pred Vianocami, keď si myslel, že nemá zapnutý mikrofón, tak mu tu vypadlo vulgárne slovíčko, a takisto sme svedkami aj jeho neúctivého a homofóbneho vyjadrovania sa pred zrakmi celej verejnosti, čím vlastne len podnecuje k ďalšej nenávisti proti menšinám na Slovensku. Takže skôr by sa mal pán Danko zamyslieť nad sebou a nevstupovať do rozpravy odborníčkam, ako si ty, Irena. Takže ja teda chápem a zdieľam tvoj hnev a najmä ďakujem ti za to, že na Slovensku sú ešte stále ľudia, ktorí sa s touto situáciou nechcú zmieriť. Poukázala si presne na pravú tvár koalície, ktorú vôbec nezaujímajú reálne problémy tých obyčajných ľudí, porušovanie ľudských práv, ktoré sa tu deje dlhodobo menšinám, pretože títo ľudia nemajú ani moc, ani hlas a, samozrejme, ani peniaze na to, aby si dokázali zaplatiť naozaj drahých advokátov, ktorí im potom neskôr napíšu dobrý zákon. Na Slovensku dlhodobo pretrváva inštitucionálny rasizmus, na čo si poukázala a na ktorý sa SMER dlhodobo teda podieľa. Ak ste Róm alebo Rómka v tejto krajine, tak sa určite spravodlivosti nedovoláte. A ako si ukázala, tak vlastne nedôjde ani k nejakému vyšetrovaniu závažných trestných činov, čo je veľmi podstatné. Bol tu spomenutý prípad napríklad Moldavy nad Bodvou, kde vlastne tie obete policajného násilia náš systém obvinil a odsúdil ako páchateľov. A spravodlivosti sa dovolali až po dvanástich rokoch na Európskom súde pre ľudské práva. Rovnako sa to týka aj napríklad nezákonne sterilizovaných rómskych žien a rovnako sa to týka segregácie, ktorá je dlhodobo nielen v školách na Slovensku, ale aj v zdravotníckych zariadeniach. A vôbec sa tento štát tomu tridsať... (Prerušenie vystúpenia časomerom. Potlesk.)
6. schôdza NR SR - 9.deň - B. popoludní
Dátum: 2023-12-19
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

217. Ďakujem ti za tvoj podnetný príspevok a napriek tomu že stále opakujem to isté, tak je nevyhnutné si to neustále pripomínať. Ja som si spomenula pri tvojom príspevku na to, ako mi pán Grendel včera pripomenul, že sa Fico podobá na Mečiara a ja si spomínam, že som bola vtedy ešte mladá a veľmi som sa o politiku teda nezaujímala, ale už vtedy bolo zaujímavé, že ani Mečiar so svojimi mafiánskymi praktikami nebol taký rýchly ako teraz Fico. Veď si spomeňte, že vláda ešte nemala ani dôveru a už odvolali prezidenta Policajného zboru a vyšetrovateľov v NAKA a ten útok na ten právny štát bol taký rýchly a pripomenulo mi to okupáciu v 1968, kedy Rusi zastavili naše snahy o demokraciu na Slovensku. Ale najhoršie na tom všetkom je, že my sa vlastne vraciame kdesi na začiatok. Ja som sa niekde dočítala, že v súčasnosti vyšetrovatelia NAKA opäť musia hlásiť svojmu nadriadenému, že ide vyšetrovať nejaký prípad a musia mať dokonca podpis a schválenie od svojho vyšetrovateľa. Je to v podstate opätovná snaha o kontrolu každého vyšetrovania, takže to, čo sa nám už ako keby podarilo a začali sme pomaly rozväzovať ruky vyšetrovateľom a súdom, tak to máme zase opätovnú snahu o zviazanie týchto rúk. A práve preto som presvedčená, že demokracia na Slovensku je v ohrození a je teda našou povinnosťou nielen na to upozorňovať, ale o túto demokraciu aj bojovať.
6. schôdza NR SR - 8.deň - B. popoludní
Dátum: 2023-12-18
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

318. Ďakujem veľmi všetkým za takú plodnú diskusiu, ani som nečakala, že na tú rozpravu je toľko veľa faktických poznámok, a dokonca ešte aj reakcia zo zahraničia, veľmi si ju vážim. Môžte mu napísať späť teda v mojom mene a že teda dúfam, že je hrdý aj na Rómky poslankyne, lebo sme tu tri, takže ďakujem, ďakujem. A veľmi rada by som odpovedala na všetky vaše faktické poznámky, ale priznám sa, že niektoré som si nezapísala, nepamätám si ich, ale aspoň to, čo si pamätám. Na pána Dostála, ďakujem vám za tú poznámku, samozrejme, že ono to bolo myslené v kontexte trošku tak satiricky toho, čo teda zaznievalo od, z médiá od poslancov koalície. Ale v podstate pravdou je, že my to tu naťahujeme, áno, pretože my nemôžme dopustiť, aby nám ukradli Slovensko, aby nám uniesli právny štát. Preto sa to snažíme čo najviac oddialiť, pretože nikto s nami nekomunikuje, nikto s nami nediskutuje a nikto nechce zjednať nápravu, tak bojujeme. Ale každý jeden rokovací deň sa presviedčam o tom, že koalícia to s nami bude mať teda sakra ťažké, a to sa len rozbiehame, lebo sme tu noví. Pretože naše faktické sú naozaj múdre, konštruktívne, inšpiratívne, obohacujúce a mohla by som takto celé dve minúty ešte pokračovať, akí sme super. Ďakujem Braňovi Gröhlingovi za to, že si pripomenul, čo všetko vlastne budú stáť tieto jednotlivé kroky, a pre mňa je najhoršie to, že tých mladých ľudí to bude stáť budúcnosť. Ďakujem pánovi Grendelovi, že mi pripomenul, že pán Fico mi od začiatku pripomínal toho Mečiara, že majú teda veľmi veľa spoločného. A ďakujem a pripájam sa k výzve, Lucia, pretože som presvedčená, že tento štát by mal byť založený na troch základných pilieroch, a to je podpora školstva, zdravotníctva... (Prerušenie vystúpenia časomerom. Potlesk.)
6. schôdza NR SR - 8.deň - B. popoludní
Dátum: 2023-12-18
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

154. Ďakujem za slovo, pán predsedajúci, a ďakujem aj vám, pán Horecký, za veľmi podnetný príspevok. Aj ste sa pýtali, že prečo v materiáli nepíšu o vede a výskume, ale len o výskume a vývoji, keďže pokrýva menší segment. A ja si myslím, že je to presne pre to isté, ako prečo píšu o ministerstve "šprotu". Jednoducho preto, že tento materiál je narýchlo napísaný, neodborne a ešte k tomu aj s pravopisnými chybami. Pýtali ste sa, ako je možné, že v doložke vplyvov nie sú žiadne dopady ani na rozpočet, ani podnikanie, ani na sociálnu oblasť. No my, čo tomu rozumieme, tak vieme, že tento návrh zákona má dopady veľké na všetky tieto oblasti, ale zároveň rozumieme aj tomu, že tu ide len o politický obchod a upratanie členov a členiek SNS na ministerstvo a na prípravu podmienok pre biznis v cestovnom ruchu pre oligarchov, ktorí sú na koalíciu naviazaní. Pretože ak by vláde naozaj išlo o podporu športu, čo nejde, tak stačilo by naozaj investovať do pedagógov, ktorí zlepšia zručnosti, ako učiť. Investovali by do športovej infraštruktúry a zintenzívnili by napríklad spoluprácu s mimovládnymi organizáciami alebo so športovými klubmi, ktoré by pôsobili na školách, čím by sa skvalitnila a bola by lepšia telesná výchova alebo by už konečne urobili nejaký poriadok s centrami voľného času. Tie od roku 2013 sú absolútne poddimenzované, majú nižší normatív ako školské kluby detí, a pritom práve centrá voľného času sú výborným potenciálom na zlepšenie športovej prípravy našich detí. No ale to by im neprinieslo nové pozície štátnych tajomníkov a ani žiadne iné benefity a to si myslím, že je problém.
6. schôdza NR SR - 8.deň - B. popoludní
Dátum: 2023-12-18
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

122. Ďakujem veľmi pekne za slovo. Ja sa vám priznám, že ja mám niekedy pocit, že nie som na Slovensku, ale v nejakom Kocúrkove, lebo všetko tu robíme nejako naopak. Podľa medializovaných informácií je zámerom zriadenia ministerstva "šprotu" či športu, či čo to vlastne je, nejaká podpora zlepšenia financovania športu, ale z dôvodovej správy vidíme, že tu ide o starostlivosť o športovú reprezentáciu Slovenskej republiky, a dokonca športové hnutie vyjadrilo, že je to historická šanca pre zjednotený šport. Tak ja neviem, ale ja sa pýtam, že aké talenty vlastne budú reprezentovať našu krajinu, keď úplne zanedbáme športovú výchovu na školách. Nie sú to práve školy, ktoré sú miestom, kde sa má formovať športový talent? Nie je škola miestom, kde máme vyhľadávať talenty bez ohľadu na to, z akého sociálneho statusu pochádzajú? Alebo povedzme si pravdu, koľko rodičov si dnes môže dovoliť financovať športové aktivity svojich detí v drahých športových kluboch. A miesto toho, aby sme my zvýšili financovanie v rezorte školstva práve tohto športu na školách, kde vyhľadávame talenty, tak tieto peniaze ideme kompletne presunúť na nové ministerstvo a vyjmeme stade ešte aj fond na podporu športu na ministerstve, ktorý je určený napríklad na rekonštrukciu športovísk alebo telocviční, a na ministerstve školstva nám zostane asi šesť zamestnancov, ktorí budú mať celkový rozpočet asi 300-tisíc eur ročne. Ja nerozumiem tomu, pretože si asi neuvedomujeme, aký má význam výchova a vzdelávanie na školách a pre jeho pozitívny prístup k pohybu. Za posledné desaťročie výrazne klesla fyzická zdatnosť detí a mládeže. A pokiaľ nebudeme od raného veku pracovať s týmito deťmi, tak sa nám môže stať, že o desať rokov tu nebude mať športový talent nikto a vôbec nebude mať kto Slovensko reprezentovať. (Potlesk.)
6. schôdza NR SR - 8.deň - B. popoludní
Dátum: 2023-12-18
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

52. Ďakujem za slovo, pán predsedajúci. Zuzi, ty si spomínala vo svojom príspevku nárast výdavkov na zriadenie toho nezmyselného ministerstva športu a to aj napriek tomu, že budúci rok budeme naozaj dosahovať na Slovensku príliš veľký deficit, takmer 8 mld. eur. V tomto kontexte ma veľmi zaujala správa, kde som sa dočítala, že na budúci rok plánujeme zamestnať nových zamestnancov vo verejnej a štátnej správe až vo výške 12 458 osôb a to napriek tomu, že je potrebné viazať verejné výdavky na úrovni 5 % osobných výdavkov. Konkrétne len v štátnej správe vzrastie počet osôb na 7 118 osôb, o 7 118 osôb. Keby sme to rozoberali na drobné, tak ide napr. o rezort školstva v súvislosti s prijatím novely školského zákona, tam je nárast o 870 osôb, alebo v rámci nového zákona o inšpekcii v sociálnych veciach ministerstve práce, sociálnych vecí a rodiny je to 166 osôb. Potom pre ministerstvo vnútra je to 907 osôb, pre zabezpečenie financovania zo zdrojov EÚ 191 osôb a plánu obnovy a odolnosti 268 osôb. Zaujímavé je, že nie je tam ani zmienka o tom, koľko osôb bude zamestnaných na tomto nezmyselnom ministerstve športu a, samozrejme, nie sú tam ani žiadne ciele, opatrenia, ako tieto ciele dosiahnuť, ani na čo vlastne konkrétne bude toto ministerstvo zacielené. Čo je ale ešte zaujímavejšie, tak dokonca vzniknú aj nové úrady. Napríklad vznikne úrad na riadenie a koordináciu agendy lákania a udržania talentu, alebo bude zriadená nová agentúra na správu štátneho prebytočného majetku, dokonca pre pomoc neziskového sektoru a dve agentúry na poskytovanie grantov v... (Prerušenie vystúpenia časomerom.)
6. schôdza NR SR - 6.deň - B. popoludní
Dátum: 2023-12-14
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

321. Tinka, ďakujem ti, že si opäť pripomenula, a dôrazne pripomenula to, čo je dôležité a čo tu už dlhodobo opakujeme stále dookola, že miesto toho, aby sa vláda zamerala na krátkodobé a populistické ciele, aby uspokojila svojich voličov a voličky, tak by mala naozaj myslieť dlhodobo do budúcnosti a investovať do dôležitých reforiem najmä v oblasti zdravotníctva a školstva. A možno keď to budeme hovoriť dostatočne dlho a stále dookola a dookola, tak sa to niekde ukotví do nevedomej úrovne mozgu tejto koalície a nevedomo budú podľa toho konať. Necháme sa prekvapiť. Jedným zo zásadných problémov, a dokazuje to teda aj všetky kroky tých predchádzajúcich vlád, je, že práve preto, že sú tam nepopulárne riešenia, ktoré sa, výsledky sa objavia o 20-30 rokov, tak sú hlboko-hlboko poddimenzované. Napríklad len rezort školstva v porovnaní s ostatnými krajinami OECD, kým napríklad v Českej republike do vysokého školstva investujú 94 % ako ostatné krajiny, u nás je to len 67. Alebo napríklad kým v Českej republike až 1,2 % HDP ide do výskumu a vývoja, u nás je to hlboko pod jedno percento. No a naozaj potom výsledok je, že nám chýbajú asistenti, učitelia, kvalifikovaní pedagógovia, ktorí sú dobre zaplatení, a mohli by sme dlho nad tým ešte polemizovať. Máme tu strašne veľa problémov s komplexnosťou, jedno oddelenie, jedno ministerstvo nevie, čo robí druhé ministerstvo, nespolupracuje sa navzájom, ale to, ako si vlastne ceníme tento rezort napríklad vzdelávania, svedčí aj o tom, že za posledných 30 rokov sme tam mali už 27 ministrov a ministeriek a z toho len dvaja sa udržali vo svojom funkčnom období celé štyri roky. (Prerušenie vystúpenia časomerom.)
9. schôdza NR SR - 14. deň - A. dopoludnia
Dátum: 2024-02-22
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

62. Ďakujem kolegovi Bužovi za jeho úprimný prejav. To, čo my tu na Slovensku už máme od nepamäti ako problém, je jednoducho neschopnosť sa vysporiadať s niektorými takými tými tradičnými naratívmi, ktoré, ktoré nás sprevádzajú po generácie, a jedným z nich je aj náš postoj k rómskej komunite, ktorá tu s nami žije. Bohužiaľ, je to smutné, pretože to je vlastne zlyhávanie štátu ako takého, pretože nie je schopný využiť potenciál týchto ľudí, a to sú desaťtisíce, státisíce ľudí, ktorých my nevyužívame, a v podstate ich stále vytláčame na okraj spoločnosti, marginalizujeme ich a potom na nich ukazujeme prstom. Áno, ten problém je, samozrejme, aj obojstranný, ale ono ťažko niekoho viniť z toho, že sa narodil v nevýhodnej situácii životnej, teda v totálnej chudobe, a veľmi dobre vieme, že ako sa je ťažké vymaniť z totálnej chudoby. Každopádne treba to vnímať tak, že naozaj je to zlyhanie štátu ako takého, je to zlyhanie našej spoločnosti, a tá sa, samozrejme, prejavuje vo, vo viacerých sférach. Bohužiaľ, tmárstvo, spiatočníctvo, zadubenosť, falošné dušpastierstvo sú tými dogmami, ktoré ako keby viedli našu spoločnosť, a, samozrejme, potom majú tú, tú výhodu v tom, že ľahko sa ovláda, je polarizovaná a, samozrejme, žije aj v určitých predstavách a predsudkoch a poverách. A tohto zbaviť sa, samozrejme, je veľmi ťažké, ale ja pevne verím, že tvrdou prácou sa jedného dňa k tomu dopracujeme. Ďakujem.
9. schôdza NR SR - 12. deň - A. dopoludnia
Dátum: 2024-02-20
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

92. Ďakujem, kolega Dostál, za, za vaše vystúpenie, ale, samozrejme, ďakujem aj kolegom, že predložili takýto návrh zákona, ja si osobne myslím, že keď môže mať nejaké, nejaké nedostatky a možno otázniky, ktoré kolega Dostál má, ja si myslím, že je dobré, že sa touto témou zaoberáme, a je určite lepšie, že sa v tejto téme niečo urobí, ako keby sa neurobilo nič, tak ako sa tu neurobilo nič za posledných, no vlastne od vzniku Slovenskej republiky, že áno. A zakaždým, keď dôjde na túto tému, na domáce násilie, práva žien a podobne, tak narážame na taký ten, ten civilizačný stret na Slovensku, kedy sme to videli napríklad v prípade Istanbulského dohovoru, kde sme tu z toho mali taký cirkus, aký málo... málokedy zažívame, alebo zažívame ho vlastne pravidelne, ale je to vlastne tak trošku aj hanba, ktorú si robíme nielen tu doma, ale aj v zahraničí pri takýchto diskusiách, kde vlastne viac-menej to skĺzne do takých invektív, ako sme zažili napríklad aj v prípade rokovania o Trestnom zákone, kde istý poslanec koalície v podstate vysvetľoval, že vlastne za to si môže žena, a dokonca v Amerike po osemnástich rokoch žalujú ženy mužov za znásilnenie a podobné veci, čo sa mu zdalo až zvrátené, hej, takže tu vyslovene bojujeme voči predsudkom. A takisto aj tie ženy častokrát sa nevníma aj ten psychologický rozmer alebo tých, ktoré sú tie týrané osoby, koľkokrát keď dôjde k týmto situáciám, tak ten policajt koľkokrát je vystavený, že tvrdenie proti tvrdeniu, ktorý paragraf a tak ďalej, v podstate niečo, na čo poukázal kolega Dostál, že tu máme tieto problémy, ktoré, ktoré sami si nevieme vyriešiť, a je najvyšší čas, aby sme sa nimi začali zaoberať. Ďakujem.
9. schôdza NR SR - 10. deň - A. dopoludnia
Dátum: 2024-02-15
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

32. Ďakujem veľmi pekne, kolega Szalay, trafil si klinec po hlavičke. To, čo by som očakával od predstaviteľov Slovenskej národnej strany, je, že prvé, čo budú riešiť, je slovenské národné záujmy alebo ich ohrozenie. Slovenská národná strana už je druhýkrát v tejto koalícii. Je všeobecne známe aj zo správ Slovenskej informačnej služby, a nielen, akým spôsobom tu operuje Maďarsko, nielen na juhu Slovenska, ale vo všeobecnosti a takisto akým spôsobom vlastne a načo využívajú skupovanie týchto kultúrnych slovenských pamiatok, z ktorých sa stávajú niečo ako také malé maďarské úrady alebo veľvyslanectvá šíriace maďarské záujmy a maďarskú propagandu. Namiesto toho, aby sa táto strana začala o toto zaujímať a nielen o toto, tak robí úplne niečo iné. Svojím spôsobom hľadá skôr cestu, ako ešte viac otvárať týmto záujmom Maďarska cestu na Slovensko. A mňa by zaujímalo, že v koho záujme vôbec koná táto strana. Ja som presvedčený, že taký Dula alebo Pauliny-Tóth sa v hrobe obracajú, keď toto musia vidieť. Ďakujem.
9. schôdza NR SR - 8.deň - B. popoludní
Dátum: 2024-02-13
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

46. Ďakujem. Musíš si uvedomiť jednu vec. Neotravuj ich, oni sú pri vládnutí práve. A presne, áno, presne tak, presne takto to oni vnímajú. Načo ich vôbec, akože jak si to my dovoľujeme ich otravovať, oni teraz vládnu. Asi by sme sa vôbec nemali o to zaujímať, že čo robia, ako robia, lebo oni to robia, oni vedia, čo robia, nikto iný to nepotrebuje vedieť a vidieť. Načo? Stačí, že oni vedia, čo robia. A ty sa im do toho zbytočne rýpeš a potom z toho niečo vypadne, potom je z toho nejaký problém a nikto nepotrebuje problém. Ani oni. Tak nerob problémy, hej? Takže takto sa to nerobí. Mal by si sa normálne zaradiť a byť ticho, neotravuj a nekritizuj, lebo oni vedia, čo robia. Ja si spomínam aj na iné zákony, napríklad Trestný zákon, ten bol podobným spôsobom predložený tiež v skrátenom legislatívnom konaní, tiež k nemu nevystupovali žiadni koaliční poslanci, oni vlastne ešte nevystúpili odvtedy, čo sem prišli do parlamentu. Ja si teda, úprimne ja si neviem spomenúť na nikoho, kto by tu že agitoval, vystupoval normálne že, že argumentoval s nami. Im je to úplne jedno. Oni, oni normálne, že sem prišli, oni tu stlačia, čo im prinesú, čiže to je jedno, ako dlho oni potrebujú na ten celý legislatívny proces. Oni ho ani nepotrebujú. Oni, za chvíľku vlastne dospejeme k tomu, že vlastne my nepotrebujeme ani parlament. Načo, však to zdržuje. Však oni vládnu, oni potrebujú rýchlo vládnuť, efektívne, pre ľudí. A my všetci zdržujeme. Už možno zas aj ich vlastní koaliční poslanci ich budú zdržovať, no. Takže neotravujme, veď oni sú pri vládnutí. Ďakujem.
9. schôdza NR SR - 8.deň - A. dopoludnia
Dátum: 2024-02-13
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

32. Ďakujem, Alojz, za tvoje vystúpenie a za tvoju názornú ukážku, ako efektívne funguje táto vláda pri znižovaní tých základných potravín, tak sa jej to podarilo znížiť o päť percent. No ale áno, no nie sú vajcia ako vajcia. Hej. Niektoré sú možno drahšie, niektoré sú teraz lacnejšie o päť centov, ale ono keď sa na toto človek pozrie normálne, že úprimne a realisticky, tak to je výsledok trhu, pretože je to aj výsledok toho, že inflácia klesá. Tie zásahy, ktoré sme tu mali, aj toto, to je nejaká, ja neviem, teraz si presne nepamätám, nejaká pomoc vo forme finančnej dotácie alebo injekcie, tuším 30 miliónov alebo koľko to je, tak neviem, aký to bude mať efekt teda na producentov našich potravín, predpokladám, že je to kvapka v mori. Myslím si, že naozaj ten trh vie veci vyriešiť možno niekedy rýchlejšie a efektívnejšie, ako napríklad aj tým, že v rámci eurozóny teraz klesá tá inflácia, ktorá teda má efekt aj na ceny potravín a, samozrejme, treba ale povedať, že nám sa teda tu tá inflácia tak nedarí úplne krotiť napriek tomu, že tu už máme novú vládu, ktorá sľubuje svetlé zajtrajšky, a napriek tomu, že máme euro, sme krajina, kde tá inflácia v eurozóne klesá najpomalšie a napriek teda aj tým vajciam na stole. Takže ďakujem veľmi pekne, Alojz, za tvoju, za tvoj príhovor. Ďakujem.
9. schôdza NR SR - 6.deň - B. popoludní
Dátum: 2024-02-08
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

152. Pán Gašpar, správa zo 4. februára 2014 teraz tento týždeň košický Korzár: "Podozrivého zo znásilnenia vypátrali cez DNA, súdia ho po vyše jedenástich rokoch." To je tento týždeň. Po jedenástich rokoch. To znamená, že keď tento návrh zákona vojde v platnosť, tak mu zrušia proces, proste odíde. Ja chcem vedieť od vás, môžte hovoriť a porovnávať, že teda v Rakúsku desať rokov a tak ďalej, ale prečo ste to znížili z dvadsať na desať. Lebo to je v Rakúsku tak? A tu je ten problém, že tu neprebehlo riadne legislatívne konanie. Medzirezortné pripomienkové konanie a nemohli sa k tomu vyjadrovať odborníci a vy to tu teraz všetko vysvetľujete a vysvetľujete to tak smutne a tak zle, že musíte chodiť s pozmeňujúcimi návrhmi, ktoré si sám potom musíte upravovať a toto je ten kameň úrazu, ktorý tu je. Tu môžu byť rôzne otázniky, nedorozumenia, ale tie práve vyplývajú z toho, že často meníte aj tú novelu, častokrát z toho nie sú úplne jasné veci a neviete ich ani niekedy vysvetliť. Len ich jednoducho tu prednesiete v pléne a my s tým máme súhlasiť, lebo vy to tak chcete, lebo to je tak v Nemecku alebo ja neviem kde. Lebo takto ste to niekde našli. Ale či to je tak niekde ešte inde alebo prečo to tak aj u nás má byť, to už vás zjavne nezaujíma, keď tuto tak to hovorím jasné argumenty a ďalší moment, ktorý som si všimol a ktorý som aj prednášal v mojom prejave, je, že znova vo vašom pozmeňujúcom návrhu znižujete trestné sadzby za korupciu. Znova. A dokonca sa tam znižujú trestné sadzby, že pre ľudí, ktorí že milión eur nevyplatí svojim zamestnancom, má že šesť mesiacov domáceho väzenia. To je, to je paráda akože toto je... (Prerušenie vystúpenia časomerom.)